
Másképp éreznek a nők, mint a férfiak?

Kulcsszavak: női-férfi különbségek; társadalmi szerepek; társas támogatás; intim kapcsolat; emocionális viselkedés
A kutatás célja az volt, hogy feltárja, fennállnak-e érzelmi különbségek a férfiak és nők között, különös tekintettel a tradicionális társadalmi szerepek által meghatározott „férfiasság” és „nőiesség” hatásaira. Az elemzés kiterjedt a társas támogatás és az intimitás különböző aspektusaira, vizsgálva a nemek közötti eltéréseket ezen a téren. A kutatás kvantitatív megközelítést alkalmazott, 760 fős mintával, amely 396 férfiból és 362 nőből állt. Az adatok gyűjtése online kérdőív segítségével történt, amely a társas támogatás dimenzióit mérte. A mintavétel kényelmi és hólabda technikával zajlott, amely széles elérést biztosított, de demográfiai torzításokat okozott. Az elemzések független mintás t-próbával és Pearson-korrelációval történtek a nemek közötti különbségek azonosítása érdekében. Az eredmények szignifikáns eltéréseket mutattak a nemek érzelmi támogatásra vonatkozó igényeiben és szeretetnyelvi preferenciáiban. A nők nagyobb igényt mutattak az érzelmi kommunikációra, a fizikai érintésre és a megerősítő szavakra, míg a férfiak hajlamosabbak voltak gyenge társas kapcsolataikra támaszkodni tanácsadás során. Mindkét nem számára fontos volt a minőségi idő együtt töltése, de ezen a téren minimális különbségek voltak. A nők jelentősebb hangsúlyt fektettek az érzelmi validációra és partnereik elfogadására. A Z generáció esetében az érzelmi különbségek bizonyos dimenziókban még kifejezettebbek voltak, mint az Y generációnál, ami arra utal, hogy a nemi különbségek a fiatalabb generációkban sem csökkentek. A kutatás hangsúlyozza a tradicionális társadalmi szerepek folyamatos befolyását az érzelmi igényekre és kifejezési módokra, valamint további kutatások szükségességét a kulturális és generációs eltérések mélyebb megértése érdekében.



